कश्मीर विशेषज्ञ बलराज पुरी के अनुसार कश्मीर घाटी में साम्प्रदायिक घटनाओं की शुरुआत फरवरी 1986 में हुई। हजारों वर्षों के इतिहास में इसके पहले कश्मीर में कभी साम्प्रदायिक तनाव नहीं देखा गया। कश्मीरियत शैवों, बौद्धों और सूफियों की उस मिलीजुली संस्कृति की ओर इशारा करती है, जिसमें भिन्न धर्मों के लोग एकमन और एकप्राण हो कर रहते आए हैं। कश्मीरियत की पहचान शिवभक्त कवयित्री लल द्यद और उनके प्रशंसक शेख नूरुद्दीन वली से हैं, जिन्हें कश्मीरी नुंद रिशी के नाम से जानते हैं।